ОБЛАСТНА ДИРЕКЦИЯ НА МВР-ТЪРГОВИЩЕ
Полицията с мерки за осигуряване на безопасността на деца и ученици в районите на детски градини и училища през новата учебна година


Преди откриването на новата учебна година служители на областната дирекция на МВР са извършили охранителни проверки на сградите на всички училища и детски градини в област Търговище. Осъществени са срещи с представители на РУО-Търговище и с кметовете на общини за координиране на действията, както и с директорите на учебните заведения, с оглед недопускане на нарушения на обществения ред и на престъпни посегателства около и в училища и детски градини. Проведени са работни срещи и с ръководствата на фирми, осъществяващи охраната и контролиращи пропускателния режим в учебните заведения на областта, като е уточнен начинът за своевременно получаване на информация за евентуални прояви, нарушаващи обществения ред.
 В районите на училищата и детските градини на областта в навечерието на старта на новата учебна година е извършен оглед на сигнализацията с пътни знаци и маркировка, на уличното осветление, на предпазните огради и пешеходните ограждения(парапети), които не позволяват пресичане на уличните платна на нерегламентирани места, на обезопасеността на входовете на учебните сгради. И през новата учебна година полицейски служители ще извършват системни проверки в питейни и увеселителни заведения за осъществяване контрол за спазване разпоредбите на Закона за закрила на детето, касаещи недопускане присъствието на малолетни и непълнолетни лица в тях след определен час, както и за забраната за продажба на алкохол и тютюневи изделия на младежи, ненавършили 18 годишна възраст. Сред основните акценти в полицейската дейност остава противодействието на  разпространението на наркотични вещества в районите на учебните заведения.
 В деня на откриване на новата учебна година в районите на училищата и детските градини в областта полицейски служители при необходимост ще подпомагат чрез регулиране движението по улиците с цел осигуряване на безопасно пресичане  на деца и възрастни хора. При осъществяване на патрулно-постовата си дейност полицейските екипи са в готовност своевременно да реагират, ако забележат неправилно или рисково движение на деца по улиците, като ги изведат на безопасно място. От полицията напомнят на водачите на МПС, че съгласно Закона за движение по пътищата и правилника за приложението му не се допуска престоя и паркирането върху пешеходни пътеки и на по-малко от 5 м преди тях. При установяване на подобни нарушения униформените служители ще предприемат незабавно предвидените в същия закон мерки. 
 В първия учебен ден служители на „Пътна“ и „Охранителна полиция“ ще изнесат в училищата на областта кратки беседи пред първокласниците и техните родители за рисковете от тежки пътни инциденти при неправилно придвижване по маршрута от дома до училище и обратно, като ще им бъдат дадени конкретни практически препоръки. До края на месец септември съвместно с ръководството на РУО-Търговище и с училищните ръководства ще бъдат изготвени графици за регулярни превантивни беседи по пътна безопасност, които униформени полицейски служители ще изнасят пред ученици от различните възрастови групи през цялата учебна година.
От ОДМВР-Търговище апелират към водачите на МПС да бъдат изключително внимателни в районите около училищата, да шофират със съобразена скорост и с готовност да спрат.  Оттам разчитат на отговорно поведение и от страна на родителите, придружаващи децата си до съответните учебни заведения,  изразяващо се в това да проявяват търпение и да не правят компромиси с пътната безопасност, да паркират единствено на възможните за това места и да пресичат само на пешеходните пътеки. Ще се проявява нулева толерантност по отношение неизползване на защитни средства – обезопасителни колани, каски и детски обезопасителни системи.

